लंकिनी की बात सुनकर हनुमान जी ने उसे छोड़ दिया और स्वयं आगे बढ़ गए| पूरा नगर राक्षसों से भरा पड़ा था| हनुमान जी एक ऊंचे पेड़ पर बैठ गए और विचार करने लगे कि कहां खोजूं माता सीता को? चारों ओर राक्षस दिखाई दे रहे हैं| दिन में खोजना तो मुश्किल है| रात हो जाए तो अपनी खोज शुरू करूं| रात होते ही हनुमान जी अपने छिपने के स्थान से उतरे और विभिन्न जगहों को देखते हुए आगे बढ़े| फिर एक मकान के ध्वज पर राम नाम लिखा देखकर चौंककर खड़े हो गए| उन्होंने मन-ही-मन में सोचा – ‘यह कैसा आश्चर्य, राक्षसों से भरी इस नगरी में कोई राम भक्त भी रहता है| चलकर उससे मिलूं, शायद माता सीता का कोई पता लग जाए|’